b'\n_START_ARTICLE_\nSenja\n_START_SECTION_\nGeografi\n_START_PARAGRAPH_\nSenja har et varieret landskab og er blevet kaldt et "Norge i miniature". Ydersiden er pr\xc3\xa6get af dramatiske bjerge, som g\xc3\xa5r lige ned til havet, men ogs\xc3\xa5 af idyllisk sk\xc3\xa6rg\xc3\xa5rd og flotte sandstrande. P\xc3\xa5 indersiden er der frugtbar jord og et venligt landskab med b\xc3\xb8lgende bakker og birkeskov. Inde i dalene ligger hyggelige bygder og sm\xc3\xa5brug. P\xc3\xa5 Syd-Senja ligger \xc3\x85nderdalen nationalpark.\n_START_SECTION_\nStednavnet\n_START_PARAGRAPH_\nStednavnet Senja g\xc3\xa5r sandsynligvis tilbage til norr\xc3\xb8nt *Senja, men dets ophav er usikkert. Sprogligt kan Senja stamme fra norr\xc3\xb8nt sundr (= s\xc3\xb8nder, s\xc3\xb8nderslidt, oprevet). Geografisk passer det godt med, at Senja er st\xc3\xa6rkt spaltet i fjorde og bugter. Navnet genfindes i Senionne fra 1367 og Senien fra 1490.\n_START_SECTION_\nSev\xc3\xa6rdigheder\n_START_PARAGRAPH_\nP\xc3\xa5 Senja er der flere museer, de fleste h\xc3\xb8rer under Senjamuseet, som er en afdeling af Midt-Troms Museum. Blandt disse h\xc3\xb8rer Samemuseet i Kaperdalen, Hofs\xc3\xb8ya Bygdemuseum, Kveitmuseet og Gammelbutikken i Skrolsvik og Senjehesten Kystforsvarsmuseum. P\xc3\xa5 Skaland er der desuden bjergv\xc3\xa6rksmuseum. \xc3\x98en er rig p\xc3\xa5 sev\xc3\xa6rdigheder, b\xc3\xa5de n\xc3\xa5r det g\xc3\xa6lder natur og historie. Man kan for eksempel n\xc3\xa6vne Senjens Nikkelv\xc3\xa6rk ved Hamn, hvor verdens f\xc3\xb8rste vandkraftv\xc3\xa6rk blev startet i 1882. Den gang t\xc3\xa6nkte man ikke p\xc3\xa5 at bruge str\xc3\xb8m til andet end belysning, s\xc3\xa5 kraftv\xc3\xa6rket leverede kun str\xc3\xb8m nok til at drive otte lysbuelamper.\n_START_SECTION_\nIndustri\n_START_PARAGRAPH_\nNaturligt nok er fiskeindustrien dominerende p\xc3\xa5 Senja, og specielt Nerg\xc3\xa5rdkoncernens anl\xc3\xa6g i Senjahopen besk\xc3\xa6ftiger mange. P\xc3\xa5 Skaland er der grubedrift, hvor man udvinder grafit. Grafitv\xc3\xa6rket udvidede for nylig driften efter at man fandt nye forekomster ved Tr\xc3\xa6len, nordvest for Skaland.\n_START_SECTION_\nHandel og samf\xc3\xa6rdsel\n_START_PARAGRAPH_\nBeboerne p\xc3\xa5 Senja har via Gisundbrua f\xc3\xa6rgefri vejforbindelse til fastlandet over Gisundet til Finnsnes, som er den n\xc3\xa6rmeste st\xc3\xb8rre by. Byen fungerer som handelscenter for hele Midt-Tromsregionen, Senja inkluderet. Men \xc3\xb8en har ogs\xc3\xa5 forbindelse med de andre byer i fylket. P\xc3\xa5 Lysnes p\xc3\xa5 Nord-Senja har man hurtigb\xc3\xa5dsforbindelse med Troms\xc3\xb8, en tur som tager omkring 50 minutter. Fra bygderne Flakstadv\xc3\xa5g og Skrolsvik p\xc3\xa5 vest- og sydsiden af \xc3\xb8en g\xc3\xa5r der desuden hurtigb\xc3\xa5d til Harstad. Og om sommeren g\xc3\xa5r der f\xc3\xa6rger mellem Nord-Senja og Kval\xc3\xb8ya og mellem Syd-Senja og Harstad._NEWLINE_Senja har eget rutebilselskab, Senja Rutebil AS med hovedkontor i Vangsvik i Tran\xc3\xb8y.\n_START_SECTION_\nUddannelse\n_START_PARAGRAPH_\nSenja har videreg\xc3\xa5ende skole p\xc3\xa5 Gibostad, med studieretninger indenfor naturbrug, elektrofag og teknik og industriel produktion. Dertil er der to videreg\xc3\xa5ende skoler, samt studiecenter med decentraliseret h\xc3\xb8jskoleuddannelse i Finnsnes p\xc3\xa5 fastlandet.'